b'\n_START_ARTICLE_\nJes Bertelsen\n_START_SECTION_\nAkademisk baggrund\n_START_PARAGRAPH_\nJes Bertelsen er uddannet i id\xc3\xa9historie af blandt andre professor Johannes Sl\xc3\xb8k p\xc3\xa5 Aarhus Universitet, hvor Jes Bertelsen underviste fra 1970 til 1982. Hans forfatterskab omfatter 20 b\xc3\xb8ger, startende med den guldmedaljevindende magisterafhandling "Kategori og afg\xc3\xb8relse \xe2\x80\x93 Strukturer i Kierkegaards t\xc3\xa6nkning" (1972). Titlen p\xc3\xa5 hans doktordisputats om bl.a. Kierkegaard, Jung og Kant er \xe2\x80\x9dOuroboros \xe2\x80\x93 en unders\xc3\xb8gelse af selvets strukturer\xe2\x80\x9d (1974). I senere dele af forfatterskabet forlader han i st\xc3\xb8rre eller mindre grad den akademiske tradition og fokuserer p\xc3\xa5 psykologi, selvudvikling og bevidsthedsfilosofi i kombination med meditative anvisninger. Fra omkring 2006 har han ogs\xc3\xa5 v\xc3\xa6ret involveret i videnskabelig unders\xc3\xb8gelse af de neurologiske resultater af meditativ praksis. I 2008 udkom "Bevidsthedens flydende lys \xe2\x80\x93 Betragtninger over begrebet apperception hos Immanuel Kant og Longchenpa", hvor Jes Bertelsen s\xc3\xb8ger at skabe bro mellem \xc3\xb8stlig og vestlig forst\xc3\xa5else af bevidsthedsbegrebet. I 2009 var han medforfatter til en artikel offentliggjort i det videnskabelige tidsskrift NeuroReport: "Long-term meditation is associated with increased gray matter density in the brain stem".\n_START_SECTION_\nJes Bertelsen som spirituel l\xc3\xa6rer\n_START_PARAGRAPH_\nFra 1978 til starten af 1980\'erne var Jes Bertelsen elev hos den irskf\xc3\xb8dte healer Bob Moore, hvis undervisning har r\xc3\xb8dder i den teosofiske tradition. Dette afspejler sig i den tidlige del af Jes Bertelsens virke, hvor han blandt andet besk\xc3\xa6ftiger sig med sammenh\xc3\xa6nge mellem den almindelige bevidsthed og \xc3\xb8stlige beskrivelser af chakrasystemet og ikke-fysiske energistr\xc3\xb8mme samt symboler fra dr\xc3\xb8mmebevidstheden, oplevelser af udvidede bevidsthedstilstande og clairvoyance. Blandt Jes Bertelsens inspirationskilder fra den kristne tradition er Thomas-evangeliets skildring af Kristus og \xc3\xb8stkirkens hjerteb\xc3\xb8nstradition. Endvidere har han med inspiration i \xc3\xb8stlige tantriske traditioner besk\xc3\xa6ftiget sig med sammenh\xc3\xa6ngen mellem livsenergi, seksualitet, k\xc3\xa6rlighed og spiritualitet._NEWLINE_I 1989 m\xc3\xb8dte Jes Bertelsen den tibetansk buddhistiske l\xc3\xa6rer Tulku Urgyen, der gav ham bemyndigelse til at undervise i dzogchen, udpegning af sindets natur, tregch\xc3\xb6d og th\xc3\xb6dgal p\xc3\xa5 m\xc3\xa5der der efter hans eget sk\xc3\xb8n passer til den vestlige kulturbaggrund. Dette afspejler sig i den senere del af forfatterskabet og Jes Bertelsens undervisning, der i stigende grad har fokuseret p\xc3\xa5 meditativ tr\xc3\xa6ning. _NEWLINE_Jes Bertelsen anser det for muligt at tr\xc3\xa6ne sindet, og han ser meditativ praksis som en graduelt fremadskridende proces, der handler om b\xc3\xa5de at stilne sindet og at tillade empatisk \xc3\xa5benhed og hjertelighed. P\xc3\xa5 linje med andre r\xc3\xb8ster i den internationale dialog om bevidsthed, spiritualitet og religion mener han, at det er muligt at fris\xc3\xa6tte og almeng\xc3\xb8re elementer af spirituel tr\xc3\xa6ning, som tidligere har v\xc3\xa6ret indkapslet i religi\xc3\xb8se traditioner. Han har i denne sammenh\xc3\xa6ng arbejdet med at forenkle og almeng\xc3\xb8re nogle p\xc3\xa6dagogiske redskaber, som l\xc3\xa6rere kan anvende i forhold til b\xc3\xb8rn i folkeskolealderen._NEWLINE_Jes Bertelsen beskriver i flere af sine b\xc3\xb8ger de s\xc3\xa6rlige muligheder og udfordringer som han mener findes i de sekulariserede skandinaviske samfund i forhold til at udvikle erfaringsbaseret spiritualitet. Han skelner mellem den iboende spiritualitet, som han mener alle mennesker er f\xc3\xa6lles om at have, og individets mulighed for aktivt at tr\xc3\xa6ne og udvikle den spirituelle intelligens. Han mener en s\xc3\xa5dan indsats skal baseres p\xc3\xa5 "demokratisk forst\xc3\xa5else, \xc3\xa5benhed over for det kristne kulturgrundlag, ligestilling mellem m\xc3\xa6nd og kvinder og en videnskabelig grundindstilling".\n_START_SECTION_\nReligionsvidenskabelig kategorisering af Jes Bertelsen\n_START_PARAGRAPH_\nAf den danske religionsforsker Helle Hinge er Jes Bertelsen blevet karakteriseret som eksponent for new age-bev\xc3\xa6gelsen. I Den Store Danske Encyklop\xc3\xa6di beskriver religionsforsker Mikael Rothstein Jes Bertelsen som "centrum i en egentlig religionsdannelse" og anf\xc3\xb8rer fejlagtigt Jes Bertelsen som "dybdepsykolog". Selv afviser Jes Bertelsen b\xc3\xa5de new age- og religionspr\xc3\xa6dikaterne. Han har om new age-verdensanskuelsen sagt at den indeholder en r\xc3\xa6kke fornuftige elementer men kan v\xc3\xa6re overfladisk og pr\xc3\xa6get af l\xc3\xb8fter om hurtige l\xc3\xb8sninger.\n_START_SECTION_\nKritik af Jes Bertelsen\n_START_PARAGRAPH_\nDen nu afd\xc3\xb8de leder af den kristent apologetiske organisation Dialogcentret, dr. theol. Johannes Aagaard har kritiseret Jes Bertelsen for at sammenblande kristne og \xc3\xb8stlige traditioner, og har i denne sammenh\xc3\xa6ng kategoriseret Jes Bertelsen som "en af de mest indflydelsesrige skribenter og ideologer indenfor nyreligi\xc3\xb8se milj\xc3\xb8er i Danmark" og siden som "gnostisk"._NEWLINE_En besl\xc3\xa6gtet kritik ud fra en troende kristen anskuelse, er siden 2006 blevet fremf\xc3\xb8rt offentligt af Annette Leleur og Frank Robert Pedersen som indtil starten af 1990\xe2\x80\x99erne var tilknyttet V\xc3\xa6kstcenteret. Siden 2007 har de fremf\xc3\xb8rt deres kritik under navnet Infogruppen. De ser Jes Bertelsen som repr\xc3\xa6sentant for en elit\xc3\xa6r t\xc3\xa6nkning, som de finder i strid med den demokratiske grundtanke. De finder det is\xc3\xa6r kritisabelt at Jes Bertelsen de senere \xc3\xa5r har interesseret sig for at udbrede p\xc3\xa6dagogiske metoder til undervisning i opm\xc3\xa6rksomhedstr\xc3\xa6ning og spiritualitet i den danske folkeskole, da de ikke mener at en person med Jes Bertelsens baggrund kan g\xc3\xb8re dette v\xc3\xa6rdineutralt.\n_START_SECTION_\nSammenfatning af forskellige syn p\xc3\xa5 Jes Bertelsen\n_START_PARAGRAPH_\nSynspunkterne p\xc3\xa5 Jes Bertelsen sp\xc3\xa6nder, som det kendes i relation til andre karismatiske spirituelle l\xc3\xa6rere, fra ukritisk entusiasme til st\xc3\xa6rkt kritiske holdninger.'